text: VB-direktør: Der er rigtig meget at arbejde med
  11 august 2016 kl. 19.48
  Drømmene om Vejle Boldklub i superligaen må vente lidt endnu. Det mener klubbens direktør Henrik Tønder. 
  Det lykkedes Vejle Boldklub at sikre sig et point, da de torsdag aften spillede 2-2 mod Helsingør. Men langt inde i anden halvleg så det stadig sort ud, da holdet var bagud med to mål. Det fik TV SYDs reporter til at spørge ind til klubbens superligaplaner.
  - Lige nu snakker vi ikke om at komme i superligaen. Vi snakker slet ikke om sportslige målsætninger. Det er et helt nyt hold, og de har kun spillet i fire uger. Der er rigtig meget at arbejde med, siger direktør Henrik Tønder til TV SYD.
  Han medgiver dog, at superligaen stadig er en drøm.
  - Det er det jo for alle spillere og alle klubber. Men vi bliver også nødt til at være realistiske og sige, at vi er ved at bygge noget op fra bunden, siger han.
  Ud af truppen på 23 spillere er 17 af dem nye spillere. Hør direktørens reaktion i klippet i toppen af artiklen.
  